Rikunarita-ORG/Wikinium huggingface dataset:
# mun poka mi

sitelen pi mun Luna suli. **mun Luna** (toki Lasina la: *Luna*) anu **mun poka mi** anu **mun mi** li mun poka, li sike e sike ma. ona li lili tawa sike ma. taso, ona li suli tawa mun poka pi mun sike ante. tenpo pimeja la, jan li ken lukin e mun poka mi tan sike ma. lon mun Luna la, kasi anu soweli li lon ala. kon li pana e nasin pi moli ala tawa ijo wile la, kon ni li lon ala.

ijo li lon selo ona la, wawa pi tawa anpa li lili. taso ona li ante e tawa pi telo suli lon sike ma. tenpo la, jan li ken lukin e mun poka mi lon tenpo suno.

## nasin jan

mun Luna li suli tawa nasin jan. jan li nanpa e tenpo mun kepeken walo mun. walo mun li ni: kipisi pi mun poka mi li suno la, kipisi ni li suli pi mute seme?

## tawa mun

tenpo sike #LLLTTAMMMLTT(1969) la, jan Nijo Anson li kama lon mun poka mi. ona li open nanpa wan. ona li pini la, jan LLT(12) li tawa mun poka mi kepeken tomo tawa mun. ona ale ni li tan ma Mewika. tenpo lon la, kulupu mun Atemi li alasa kama sona e mun poka mi.

## sona

| sitelen linja | ☾ anu ☽ |
| suli weka (tan sike ma) | poka nanpa wan | 362600 km | MLLLWAMLWA km |
| weka nanpa wan | 405400 km | MMAMMLLTTA km |
# sona mun

ilo suli pi lukin mun
**sona mun** li nasin sona tawa mun tawa sewi pimeja. sona lon en sona nanpa li suli tawa kama pi suno mun. jan pi sona mun li kama sona e mun seli e mun sike e mun poka e kulupu mun e mun lili e pakala mun e ijo mun ante. tenpo pini weka la, jan li kama alasa sona e mun.
# ilo sona

ilo sona li lon supa
**ilo sona** li ken pali e ijo. ona li ken awen e sona li ken pana e ona.

ona li sona kepeken nanpa. jan li toki tawa ilo sona kepeken toki ilo.

jan pali mute li kepeken ilo sona. tenpo lili la jan li ken pali kepeken ilo sona.

jan li toki tawa kulupu pi ilo sona la ona li kepeken ilo sona.

## ilo en ilo kon

ilo sona li ken pali e ijo mute. taso, ona taso li sona ala e ni: mi wile pali e seme? ilo kon li pona tawa ni. ilo kon li sona nanpa, li lon insa poki sona, li toki e ni: ilo sona li pali e seme?

tenpo pini la, ilo sona li jo e ilo kon wan, li pali e ijo wan. tenpo ni la, ilo kon mute li ken pali lon tenpo sama tan ni: ilo kon lawa li lawa e ilo sona, li pana e ken pali tawa ilo kon ante, li pali e ni: ilo kon ike li ken ala lukin e sona pi ilo kon ante.

## nasin ante pi ilo sona

**ilo sona supa** li suli, li kama jo e wawa ilo tan linja pi wawa ilo.

**ilo sona pi ken tawa** li ken kama jo e wawa ilo tan poki wawa insa. jan li ken tawa e ona tawa ma ante, li ken kepeken e ona.

**ilo sona weka** li suli mute, li wile pali lon tenpo ale, li pali tawa jan ante kepeken linluwi anu nasin ante. tenpo mute la, ona li jo ala e ilo lipu, e ilo sitelen pi nena mute.

## wan suli pi ilo sona

### wan insa

* **ilo pi pali nanpa**. ona li lukin e ni: ilo li wile pali e seme, li pali e pali ale, li pana e pali tawa ilo ante.

* **poki sona pi tenpo lili**. ilo sona li pali la, poki sona pi tenpo lili li awen e pali ale. ilo sona li pini pali, sona ale li weka tan ona. ilo pi pali nanpa li ken toki tawa ona kepeken tenpo lili.

* **poki sona pi tenpo suli**. sona suli ale en ilo kon ale li lon ona. ilo sona li open pali la, ona li kama jo e sona ale tan poki ni. taso, ilo sona li lukin e ona kepeken tenpo suli. tan ni la, poki sona pi tenpo lili li lon.

* **ilo pi pana wawa**. ilo ni li kama jo e wawa ilo, li pana e ona tawa ilo ante ale.

### wan insa sin

* **ilo pi pali nanpa sitelen**. ona li sama ilo pi pali nanpa. taso, ona li pona tawa pali sitelen, tan ni: ilo ante li kepeken nasin wan tawa nanpa wan lon tenpo wan; taso ilo ni li kepeken nasin wan tawa nanpa mute a lon tenpo wan. taso, ona li ken ala awen e nanpa ni tan ilo kon ante, tan jan ike. tan ona la, ilo sona li ken pana e sitelen tawa, e musi pi sitelen tawa.

* **ilo pi toki kulupu**. ilo li ken toki tawa ilo ante lon kulupu pi ilo sona kepeken ilo ni.

* **poki pi ilo sin**. poki ni li jo ala e ilo. taso, jan li ken sin e ilo ante kepeken ona.

### wan sin

* **ilo lipu**. ona li pana e sitelen tawa jan.

* **ilo sitelen pi nena mute**. jan li ken pana e sitelen tawa ilo sona kepeken ona. nena ona li jo e sitelen. jan li pilin e nena la, ona li pana e sitelen pi nena ni tawa ilo sona.

* **ilo nasin**. ilo mute la, jan li ken nasin e ilo sona tawa ma pi ilo lipu kepeken ona.

* **ilo kalama**. ilo sona li ken kalama kepeken ona.

* **ilo kute**. ilo sona li ken kute e jan kepeken ona.

* **ilo lukin**. ilo sona li ken lukin e jan e poka kepeken ona.